钦定古今图书集成/方舆汇编/职方典/第1238卷 > 《彩山岩石鼓洞记》张仪凤
## 钦定古今图书集成/方舆汇编/职方典/第1238卷 > 《彩山岩石鼓洞记》张仪凤

嘉靖庚戌，余领掾邵阳，既得佘湖及桃花洞、白鹤岩，
余始奇之。越明年辛亥，余以公务道出彩塘，又得彩
塘之石洞。余又奇彩塘之有是洞也，“岧峣崒嵂，据山
之翠微间，面阴俯阳，殆越湖山之胜。探之冥如，索之
愈远，穷之而莫测其际势，若龙蛇犀象，若垂丝，若风
帆涌浪，千状万态，不可殚述”，盖奇观也。中有石鼓二，
象形肖貌，如今时鼓之制。然夫混沌之初，法制未备，
而是鼓已先露其倪，后圣人则之，以为法于天下，则
知圣人之制作，无非出于天也，故因以石鼓名之曰
“石鼓洞”云。噫！自有天地以来，不知几百千万年，而是
洞尘湮于荒烟野草中，人无有知之者。今一旦表而
出之，则是洞之遭，岂偶然哉？初游是洞，土人姚良用
省祭姚述时，姚大鹏以火炬余，遂命良用等为亭堂、
为天窗，然后是洞豁如，得与“双清”“桃花”并称也。岂非
是洞之幸欤？岂非是洞之幸欤？因并记之。